
ŠAKIŲ RAJONO SAVIVALDYBĖS  TARYBA

SPRENDIMAS

DĖL PAILGINTOS DIENOS GRUPIŲ STEIGIMO BENDROJO LAVINIMO MOKYKLOSE TVARKOS TVIRTINIMO  

2010 m. rugsėjo 23 d. Nr. T-296
Šakiai

Rajono savivaldybės taryba, vadovaudamasi  Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 6 str. 6 ir 8 p. ir  Švietimo įstatymo (Žin., 1991, Nr.23-593, 2003, Nr.63-2853)  59 str. 1 d. 4 p., nusprendžia,
patvirtinti pailgintos dienos grupių steigimo rajono bendrojo lavinimo mokyklose tvarką (pridedama).

Pailgintos dienos grupių steigimo Šakių rajono bendrojo lavinimo mokyklose tvarka 

 

I. BENDROSIOS  NUOSTATOS


1. Bendrojo lavinimo mokyklos, steigdamos pailgintos dienos grupes ir organizuodamos darbą jose, vadovaujasi Lietuvos Respublikos Konstitucija, Jungtinių tautų vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo įstatymu, Lietuvos Respublikos švietimo ir mokslo ministerijos norminiais aktais, bendrosiomis programomis, kitais teisės aktais bei Pailgintos dienos grupių steigimo tvarka (toliau – Tvarka).
 
2. Pailgintos dienos grupė (toliau – Grupė) – tai tėvų (globėjų, rūpintojų) prašymu suburta grupė vaikams/mokiniams, kuriems teikiama neformalaus švietimo paslauga po pamokų.

II.  PAILGINTOS DIENOS GRUPĖS  TIKSLAS IR UŽDAVINIAI


3. Grupės tikslas – plėtoti vaikų socializacijos galimybes, skatinti kultūrinės ir pilietinės brandos ugdymą, užtikrinti saugų užimtumą po pamokų.


4. Grupės steigimo uždaviniai:


4.1. gerinti vaikų ugdymo(-si) kokybę, plėtoti užimtumo kryptis ir formas;


4.2. telkti vietos bendruomenes ir socialinius partnerius, didinti jų galimybes rūpintis vaikų socializacija;


4.3. skatinti vaikų užimtumą, jo įvairovę;


4.4. užtikrinti socialinę, pedagoginę, psichologinę ir kitą pagalbą mokiniams.

III. GRUPĖS FUNKCIJOS


5. Grupėje dirbantis pedagogas (auklėtojas) organizuoja saugią mokinių priežiūrą, kryptingą pažintinę, meninę, sportinę veiklą grupės patalpose ir lauke.


6.  Nuosekliai, planingai ir turiningai organizuoja veiklą, atitinkančią mokinių amžių.

7. Įsipareigoja saugoti mokinius nuo fizinę, psichinę sveikatą žalojančių poveikių.


8.  Pagal galimybes sudaro sąlygas mokinių saviraiškos poreikiams tenkinti.


9.  Teikia pagalbą  mokiniams atliekant namų darbų užduotis.


10. Užtikrina savalaikį mokinių nuvykimą į papildomojo ugdymo užsiėmimus mokykloje.


11. Informuoja tėvus (globėjus, rūpintojus) apie mokinių savijautą, sveikatą, elgesį, veiklą  Grupėje.

IV. PAILGINTOS DARBO DIENOS GRUPĖS DARBO ORGANIZAVIMAS IR KONTROLĖ


12. Grupė steigiama  savivaldybės tarybos sprendimu, pritarus Mokyklos tarybai.

13. Komplektuojama:


13.1.  miesto mokyklose 15-25 mokinių grupė.


13.2. kaimo mokyklose 10-15 mokinių grupė.


14. Sudaroma pailgintos dienos grupės paslaugos teikimo Sutartis tarp mokinių  tėvų (globėjų, rūpintojų) ir dirbančio pedagogo (mokyklos).


15. Mokinių amžius ir Grupės veiklos laikas, atsižvelgiant į tėvų (globėjų, rūpintojų) pageidavimus, apsprendžiamas Sutartyje.


16. Veikla Grupėje organizuojama pagal sudarytą ir suderintą su mokyklos vadovu  veiklos planą ir dienotvarkę.


17. Į Grupę mokiniai  priimami tėvams (globėjams, rūpintojams) pateikus rašytinį prašymą.

18. Pailgintos darbo dienos grupės veiklą gali vykdyti pedagogas (auklėtojas), kuris yra etatinis mokyklos darbuotojas;


19. Grupės veikla organizuojama mokyklos vadovo įsakymu paskirtoje klasėje.

20. Už grupės veiklą pedagogas (auklėtojas) atsiskaito Mokytojų tarybos posėdyje bei visuotiniame tėvų susirinkime.


21. Grupės  veiklos priežiūrą vykdo mokyklos vadovas ir kitos kontrolės funkcijas atliekančios institucijos.

V. PAILGINTOS DIENOS GRUPĖS FINANSAVIMAS


22. Galimi Grupės veiklos finansavimo šaltiniai:


22.1. Šakių rajono savivaldybės biudžeto lėšos;


22.2. Grupę lankančių mokinių tėvų, globėjų (rūpintojų) lėšos;


22.3. kitos teisėtai gautos lėšos (privačios, programinės, įvairių fondų bei investicijų ir kt.).

23. Pailgintos dienos grupės pedagogo (auklėtojo), kuris yra mokyklos etatinis darbuotojas, atlyginimas skaičiuojamas pagal galiojančius skaičiavimo koeficientus, atsižvelgiant į pedagogo išsilavinimą, stažą, darbo krūvį.


24. Maitinimas organizuojamas toje mokykloje, kurioje veikia Grupė. Maitinimo paslaugos kainą nustato Šakių rajono savivaldybės taryba.


25. Grupę lankančių mokinių tėvų, globėjų (rūpintojų) įmokų už ugdymą pailgintos dienos grupėje ir maitinimą apskaita vykdoma įstatymų nustatyta tvarka.


26. Grupę lankančių mokinių tėvų (globėjų, rūpintojų) atsiskaitymas už teikiamas paslaugas apsprendžiamas Sutartyje.


27. Mokestį už mokinių ugdymą pailgintos dienos grupėje nustato ar nuo jo atleidžia Šakių rajono savivaldybės taryba.

